EL Επίσημη Εφημερίδα της Ευρωπαϊκής Ένωσης C 147/4

Ανακοίνωση για την έναρξη μερικής ενδιάμεσης επανεξέτασης των μέτρων αντιντάμπινγκ και των αντισταθμιστικών μέτρων που εφαρμόζονται στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών) καταγωγής ή προέλευσης Λαϊκής Δημοκρατίας της Κίνας

(2015/C 147/03)

Η Ευρωπαϊκή Επιτροπή («η Επιτροπή») έλαβε αίτηση για την πραγματοποίηση μερικής ενδιάμεσης επανεξέτασης βάσει του άρθρου 11 παράγραφος 3 του κανονισμού (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός αντιντάμπινγκ») και του άρθρου 19 παράγραφος 3 του κανονισμού (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (2) («ο βασικός κανονισμός για τις επιδοτήσεις»).

1. Αίτηση επανεξέτασης

Η αίτηση επανεξέτασης υποβλήθηκε από την EU ProSun (εφεξής «ο αιτών»), μια ένωση ενωσιακών παραγωγών φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων. Η αίτηση αφορά μόνο τον δείκτη αναφοράς που χρησιμοποιείται για τον μηχανισμό προσαρμογής των τιμών ο οποίος καθορίζεται στην ισχύουσα ανάληψη υποχρέωσης που αναφέρεται παρακάτω στο τμήμα 3.

2. Προϊόν που καλύπτεται από την ισχύουσα ανάληψη υποχρέωσης

Το προϊόν που καλύπτεται από την ισχύουσα ανάληψη υποχρέωσης είναι οι φωτοβολταϊκές συστοιχίες κρυσταλλικού πυριτίου και τα βασικά συστατικά τους (π.χ. κυψέλες) καταγωγής ή προέλευσης Λαϊκής Δημοκρατίας της Κίνας, εκτός αν βρίσκονται σε καθεστώς διαμετακόμισης κατά την έννοια του άρθρου V της GATT, και που σήμερα υπάγονται στους κωδικούς ΣΟ ex 8541 40 90 (κωδικοί TARIC 8541409021, 8541409029, 8541409031 και 8541409039) («σχετικό προϊόν»).

3. Ισχύοντα μέτρα

Τα μέτρα που ισχύουν σήμερα είναι οριστικός δασμός αντιντάμπινγκ που έχει επιβληθεί με τον κανονισμό (ΕΕ) αριθ. 1238/2013 του Συμβουλίου (3) και οριστικός αντισταθμιστικός δασμός που έχει επιβληθεί με τον κανονισμό (ΕΕ) αριθ. 1239/2013 του Συμβουλίου (4).

Στις 2 Αυγούστου 2013, με την απόφαση 2013/423/ΕΕ (5), Η Επιτροπή αποδέχθηκε ανάληψη υποχρέωσης που προτάθηκε από το Εμπορικό Επιμελητήριο της Κίνας για τις Εισαγωγές και τις Εξαγωγές Μηχανημάτων και Ηλεκτρονικών Προϊόντων («CCCME») και μια ομάδα παραγωγών-εξαγωγέων («τα ενδιαφερόμενα μέρη») στο πλαίσιο της διαδικασίας αντιντάμπινγκ όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών) καταγωγής ή προέλευσης Λαϊκής Δημοκρατίας της Κίνας.

Στις 4 Δεκεμβρίου 2013, με την εκτελεστική απόφαση 2013/707/ΕΕ (6), η Επιτροπή βεβαίωσε την αποδοχή ανάληψης υποχρέωσης που προτάθηκε στο πλαίσιο των διαδικασιών αντιντάμπινγκ και κατά των επιδοτήσεων όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψελών) καταγωγής ή προέλευσης Λαϊκής Δημοκρατίας της Κίνας κατά την περίοδο εφαρμογής των οριστικών μέτρων.

Οι όροι για την εφαρμογή της ανάληψης υποχρέωσης που αναφέρεται στην εκτελεστική απόφαση 2013/707/ΕΕ διευκρινίστηκαν στη συνέχεια στην εκτελεστική απόφαση 2014/657/ΕΕ (7).

Σύμφωνα με την ανάληψη υποχρέωσης που αποδέχθηκε η Επιτροπή, η ελάχιστη τιμή εισαγωγής του σχετικού προϊόντος προσαρμόζεται ανά τρίμηνο με βάση τις διεθνείς τιμές άμεσης παράδοσης για τις φωτοβολταϊκές συστοιχίες κρυσταλλικού πυριτίου, συμπεριλαμβανομένων των κινεζικών τιμών όπως αναφέρονται στη βάση δεδομένων Bloomberg («υφιστάμενος δείκτης αναφοράς»). Στην ανάληψη υποχρέωσης αναφέρεται ότι οι τιμές άμεσης παράδοσης εκτός των κινεζικών μπορούν να χρησιμοποιούνται ως δείκτης αναφοράς, εάν διατίθενται στη βάση δεδομένων Bloomberg. Η βάση δεδομένων Bloomberg περιέχει μια σειρά τιμών στις οποίες δεν περιλαμβάνονται οι κινεζικές τιμές, και για τις οποίες διατίθενται ιστορικά στοιχεία. Ως εκ τούτου, εφόσον τηρούνται οι κατάλληλες διαδικασίες, είναι τεχνικώς δυνατή η χρήση τιμών άμεσης παράδοσης εκτός των κινεζικών, όπως αναφέρονται στη βάση δεδομένων Bloomberg, ως δείκτη αναφοράς.

4. Λόγοι της επανεξέτασης

Ο αιτών προσκόμισε τα ακόλουθα επαρκή αποδεικτικά στοιχεία που δείχνουν ότι οι περιστάσεις με βάση έγινε δεκτός ο υφιστάμενος δείκτης αναφοράς έχουν μεταβληθεί και ότι οι αλλαγές αυτές είναι διαρκούς χαρακτήρα.

— Ο αριθμός των εταιρειών από τη Λαϊκή Δημοκρατία της Κίνας που αναφέρουν δεδομένα προς συμπερίληψη στον υφιστάμενο δείκτη αναφοράς αυξήθηκε σημαντικά μετά την αποδοχή της ανάληψης υποχρέωσης, και ιδίως από τις του 2014·

— Ως εκ τούτου, το βάρος των εταιρειών από τη Λαϊκή Δημοκρατία της Κίνας στον υφιστάμενο δείκτη αναφοράς έχει αυξηθεί, κάτι που έχει επηρεάσει σημαντικά την εξέλιξη του εν λόγω δείκτη.

— Επιπλέον, οι τιμές που αναφέρουν οι εταιρείες αυτές είναι ιστορικά χαμηλότερες από τις τιμές που αναφέρουν οι άλλες εταιρείες.

Όλες αυτές οι εξελίξεις φαίνεται να έχουν μόνιμο χαρακτήρα και συνεπώς στοιχειοθετούν την ανάγκη για επανεξέταση της χρήσης του υφιστάμενου δείκτη αναφοράς.

Τα επαρκή αποδεικτικά στοιχεία που υπέβαλε ο αιτών δείχνουν ότι ο υφιστάμενος δείκτης αναφοράς δεν είναι πλέον αντιπροσωπευτικός της εξέλιξης των τιμών των φωτοβολταϊκών συστοιχιών κρυσταλλικού πυριτίου. Εάν αυτό επιβεβαιωθεί από την ενδιάμεση επανεξέταση, ο υφιστάμενος δείκτης αναφοράς δεν θα μπορεί πλέον να εκπληρώσει τον στόχο του όπως αυτός ορίζεται στις αποφάσεις της Επιτροπής με τις οποίες γίνεται δεκτή, επιβεβαιώνεται η αποδοχή και αποσαφηνίζεται η ανάληψη υποχρέωσης.

Ως εκ τούτου, η Επιτροπή θα διερευνήσει κατά πόσον ο υφιστάμενος δείκτης αναφοράς εξακολουθεί να είναι αντιπροσωπευτικός της εξέλιξης των τιμών των φωτοβολταϊκών συστοιχιών κρυσταλλικού πυριτίου.

5. Διαδικασία

Η Επιτροπή, αφού κατέληξε στο συμπέρασμα, κατόπιν ενημέρωσης των κρατών μελών, ότι υπάρχουν επαρκή αποδεικτικά στοιχεία που δικαιολογούν την έναρξη ενδιάμεσης επανεξέτασης η οποία θα περιορίζεται στον δείκτη αναφοράς που χρησιμοποιείται για τον μηχανισμό προσαρμογής των τιμών, ξεκινά τη διαδικασία σύμφωνα με το άρθρο 11 παράγραφος 3 του βασικού κανονισμού αντιντάμπινγκ και το άρθρο 19 παράγραφος 2 του βασικού κανονισμού για τις επιδοτήσεις.

Η κυβέρνηση της Λαϊκής Δημοκρατίας της Κίνας έχει προσκληθεί σε διαβουλεύσεις πριν από την έναρξη της διαδικασίας, σύμφωνα με τον βασικό κανονισμό για τις επιδοτήσεις.

Δεδομένου ότι η παρούσα επανεξέταση αφορά την εφαρμογή της ανάληψης υποχρέωσης, η Επιτροπή θα αρχίσει διαβουλεύσεις με τα ενδιαφερόμενα μέρη σύμφωνα με τις διαδικασίες που προβλέπονται στην ανάληψη υποχρέωσης.

5.1. Ερωτηματολόγια

Η Επιτροπή, για να συγκεντρώσει τα στοιχεία που θεωρεί απαραίτητα για την έρευνά της, θα αποστείλει ερωτηματολόγιο στην Bloomberg. Οι εν λόγω πληροφορίες και τα αποδεικτικά στοιχεία θα πρέπει να περιέλθουν στην Επιτροπή εντός 37 ημερών από την ημερομηνία αποστολής του ερωτηματολογίου, εκτός αν ορίζεται διαφορετικά.

Η Επιτροπή καλεί επίσης όλους τους φορείς, ανεξαρτήτως προέλευσης, που έχουν δηλώσει στην Bloomberg τιμές για φωτοβολταϊκές συστοιχίες κρυσταλλικού πυριτίου, να παρουσιαστούν, να παράσχουν στην Επιτροπή τα στοιχεία που έχουν υποβάλει στην Bloomberg, και να γνωστοποιήσουν τις απόψεις τους σχετικά με την αναθεώρηση. Οι εν λόγω φορείς θα πρέπει να υποβάλουν πληροφορίες και να προσκομίσουν αποδεικτικά στοιχεία επικοινωνώντας με την Επιτροπή εντός 37 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, εκτός αν προβλέπεται διαφορετικά. Η Επιτροπή μπορεί να ζητήσει πρόσθετες πληροφορίες και/ή να επαληθεύσει τις πληροφορίες που λαμβάνει κατά τη διάρκεια της έρευνας.

Κατά τη διάρκεια της έρευνας η Επιτροπή μπορεί επίσης να ζητήσει πληροφορίες από άλλες πηγές εάν το κρίνει αναγκαίο για τους σκοπούς της έρευνας επανεξέτασης.

5.2. Άλλες γραπτές παρατηρήσεις

Με την επιφύλαξη των διατάξεων της παρούσας ανακοίνωσης, καλούνται όλα τα ενδιαφερόμενα μέρη να γνωστοποιήσουν τις απόψεις τους, να υποβάλουν πληροφορίες και να προσκομίσουν αποδεικτικά στοιχεία. Οι πληροφορίες και τα σχετικά αποδεικτικά στοιχεία θα πρέπει να περιέλθουν στην Επιτροπή εντός 37 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, εκτός αν προβλέπεται διαφορετικά.

5.3. Δυνατότητα ακρόασης από τις υπηρεσίες ερευνών της Επιτροπής

Όλα τα ενδιαφερόμενα μέρη μπορούν να ζητήσουν ακρόαση από τις υπηρεσίες ερευνών της Επιτροπής. Οποιαδήποτε αίτηση ακρόασης πρέπει να υποβάλλεται γραπτώς και να εξηγούνται οι λόγοι υποβολής της. Για ακροάσεις σχετικά με ζητήματα που αφορούν το αρχικό στάδιο της έρευνας, η αίτηση πρέπει να υποβληθεί εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης. Στη συνέχεια, η αίτηση ακρόασης πρέπει να υποβληθεί εντός των συγκεκριμένων προθεσμιών που ορίζει η Επιτροπή κατά την επικοινωνία της με τα ενδιαφερόμενα μέρη.

5.4. Οδηγίες για την υποβολή γραπτών παρατηρήσεων και την αποστολή συμπληρωμένων ερωτηματολογίων και αλληλογραφίας

Οι πληροφορίες που υποβάλλονται στην Επιτροπή για τους σκοπούς των ερευνών εμπορικής άμυνας δεν υπόκεινται σε δικαιώματα πνευματικής ιδιοκτησίας.

Τα ενδιαφερόμενα μέρη, πριν από την υποβολή στην Επιτροπή πληροφοριών και/ή δεδομένων που υπόκεινται σε δικαιώματα πνευματικής ιδιοκτησίας τρίτων, πρέπει να ζητήσουν ειδική άδεια του κατόχου των δικαιωμάτων πνευματικής ιδιοκτησίας που να επιτρέπει ρητά:

α) στην Επιτροπή να χρησιμοποιήσει τις πληροφορίες και δεδομένα για τους σκοπούς της παρούσας διαδικασίας εμπορικής άμυνας, και

β) να παρέχει τις πληροφορίες και/ή τα δεδομένα στα ενδιαφερόμενα στην παρούσα έρευνα μέρη, σε μορφή που να τους επιτρέπει να ασκήσουν το δικαίωμα της υπεράσπισής τους.

Όλες οι γραπτές παρατηρήσεις, συμπεριλαμβανομένων των πληροφοριών που ζητούνται στην παρούσα ανακοίνωση, καθώς και τα συμπληρωμένα ερωτηματολόγια και η αλληλογραφία που διαβιβάζονται εμπιστευτικώς πρέπει να φέρουν την ένδειξη «Limited» («Περιορισμένης διανομής») (8).

Όταν κάποιος προσκομίζει πληροφορίες «Limited» («Περιορισμένης διανομής»), είναι υποχρεωμένος σύμφωνα με το άρθρο 19 παράγραφος 2 του βασικού κανονισμού αντιντάμπινγκ και το άρθρο 29 παράγραφος 2 του βασικού κανονισμού για τις επιδοτήσεις να υποβάλλει μη εμπιστευτικού χαρακτήρα περιλήψεις, οι οποίες θα φέρουν την ένδειξη «For inspection by interested parties» («Για επιθεώρηση από τα ενδιαφερόμενα μέρη»). Οι εν λόγω περιλήψεις πρέπει να είναι επαρκώς περιεκτικές, ώστε να επιτρέπουν την κατανόηση σε ικανοποιητικό βαθμό της ουσίας των εμπιστευτικών πληροφοριών που προσκομίζονται. Αν κάποιος που υποβάλλει εμπιστευτικές πληροφορίες δεν προσκομίσει μη εμπιστευτική περίληψή τους στην απαιτούμενη μορφή και ποιότητα, οι εν λόγω εμπιστευτικές πληροφορίες μπορεί να μη ληφθούν υπόψη.

Όλες οι παρατηρήσεις και οι αιτήσεις πρέπει να αποστέλλονται με ηλεκτρονικό ταχυδρομείο, μαζί με σαρωμένες εξουσιοδοτήσεις και πιστοποιητικά, με την εξαίρεση ογκωδών απαντήσεων που υποβάλλονται σε CD-ROM ή DVD αυτοπροσώπως ή με συστημένη επιστολή.

Η χρήση ηλεκτρονικού ταχυδρομείου συνεπάγεται συμφωνία με τους κανόνες που ισχύουν για την ηλεκτρονική υποβολή στοιχείων και οι οποίοι περιέχονται στο έγγραφο «CORRESPONDENCE WITH THE EUROPEAN COMMISSION IN TRADE DEFENCE CASES» («ΑΛΛΗΛΟΓΡΑΦΙΑ ΜΕ ΤΗΝ ΕΥΡΩΠΑΪΚΗ ΕΠΙΤΡΟΠΗ ΣΕ ΠΕΡΙΠΤΩΣΕΙΣ ΕΜΠΟΡΙΚΗΣ ΑΜΥΝΑΣ»), το οποίο δημοσιεύεται στον δικτυακό τόπο της Γενικής Διεύθυνσης Εμπορίου: http://trade.ec.europa.eu/doclib/docs/2011/june/tradoc_148003.pdf

Κατά την υποβολή πληροφοριών, πρέπει να αναφέρετε την επωνυμία, την ταχυδρομική διεύθυνση και τον αριθμό τηλεφώνου σας, καθώς και μια έγκυρη διεύθυνση ηλεκτρονικού ταχυδρομείου. Θα πρέπει επίσης να διασφαλίσετε ότι η παρεχόμενη διεύθυνση ηλεκτρονικού ταχυδρομείου είναι η λειτουργική και επίσημη επιχειρηματική σας διεύθυνση ηλεκτρονικού ταχυδρομείου, η οποία ελέγχεται σε καθημερινή βάση. Αφού υποβληθούν τα στοιχεία επικοινωνίας, η Επιτροπή θα επικοινωνήσει μαζί σας μόνο μέσω ηλεκτρονικού ταχυδρομείου, εκτός εάν ζητήσετε ρητά να λαμβάνετε όλα τα έγγραφα της Επιτροπής με άλλα μέσα επικοινωνίας ή εκτός αν η φύση του προς αποστολή εγγράφου απαιτεί τη χρήση συστημένου ταχυδρομείου.

Για περαιτέρω κανόνες και πληροφορίες σχετικά με την αλληλογραφία με την Επιτροπή, συμπεριλαμβανομένων των αρχών που ισχύουν για την υποβολή παρατηρήσεων μέσω ηλεκτρονικού ταχυδρομείου, θα πρέπει να ανατρέχετε στις οδηγίες επικοινωνίας που αναφέρονται παραπάνω.

Διεύθυνση αλληλογραφίας της Επιτροπής:

European Commission Directorate-General for Trade Directorate H Office: CHAR 04/039 1040 Bruxelles/Brussel BELGIQUE/BELGIË Email: trade-ad-R615@ec.europa.eu

6. Άρνηση συνεργασίας

Όταν κάποιος αρνείται την πρόσβαση στις απαραίτητες πληροφορίες, δεν τις παρέχει εντός των προβλεπόμενων προθεσμιών ή παρεμποδίζει σημαντικά την έρευνα, τότε επιτρέπεται να συνάγονται είτε καταφατικά είτε αποφατικά συμπεράσματα με βάση τα διαθέσιμα πραγματικά στοιχεία.

7. Σύμβουλος ακροάσεων

Τα ενδιαφερόμενα μέρη μπορούν να ζητήσουν την παρέμβαση του συμβούλου ακροάσεων για τις διαδικασίες εμπορικών προσφυγών. Ο σύμβουλος ακροάσεων ενεργεί ως μεσάζων μεταξύ των ενδιαφερόμενων μερών και των υπηρεσιών ερευνών της Επιτροπής. Ο σύμβουλος ακροάσεων εξετάζει τις αιτήσεις πρόσβασης στον φάκελο, τις διαφορές σχετικά με τον εμπιστευτικό χαρακτήρα εγγράφων, τις αιτήσεις για παράταση προθεσμιών και τις αιτήσεις τρίτων να γίνουν δεκτοί σε ακρόαση. Ο σύμβουλος ακροάσεων μπορεί να διοργανώσει ακρόαση με ένα μεμονωμένο ενδιαφερόμενο μέρος και να μεσολαβήσει ώστε να εξασφαλιστεί η πλήρης άσκηση των δικαιωμάτων υπεράσπισης των ενδιαφερόμενων μερών.

Η αίτηση ακρόασης με τον σύμβουλο ακροάσεων θα πρέπει να υποβάλλεται γραπτώς και να εξηγούνται οι λόγοι υποβολής της. Για ακροάσεις σχετικά με ζητήματα που αφορούν το αρχικό στάδιο της έρευνας, η αίτηση πρέπει να υποβληθεί εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης. Στη συνέχεια, η αίτηση ακρόασης πρέπει να υποβληθεί εντός των συγκεκριμένων προθεσμιών που ορίζει η Επιτροπή κατά την επικοινωνία της με τα ενδιαφερόμενα μέρη.

Ο σύμβουλος ακροάσεων θα παρέχει επίσης ευκαιρίες για ακρόαση των ενδιαφερόμενων μερών, ώστε να καταστεί δυνατή η παρουσίαση διαφορετικών απόψεων και η προβολή αντεπιχειρημάτων.

Περισσότερες πληροφορίες και στοιχεία επικοινωνίας παρέχονται στις ιστοσελίδες του συμβούλου ακροάσεων στον δικτυακό τόπο της ΓΔ Εμπορίου: http://ec.europa.eu/trade/trade-policy-and-you/contacts/hearing-officer/

8. Χρονοδιάγραμμα της έρευνας

Η έρευνα θα ολοκληρωθεί εντός 15 μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, σύμφωνα με το άρθρο 11 παράγραφος 5 του βασικού κανονισμού αντιντάμπινγκ και το άρθρο 22 παράγραφος 1 του βασικού κανονισμού για τις επιδοτήσεις.

9. Επεξεργασία δεδομένων προσωπικού χαρακτήρα

Η επεξεργασία των δεδομένων προσωπικού χαρακτήρα που θα συλλεγούν στο πλαίσιο της παρούσας έρευνας θα γίνει σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (9).

(1) ΕΕ L 343 της 22.12.2009, σ. 51.

(2) ΕΕ L 188 της 18.7.2009, σ. 93.

(3) Εκτελεστικός κανονισμός (ΕΕ) αριθ. 1238/2013 του Συμβουλίου, της 2ας Δεκεμβρίου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών), καταγωγής ή προέλευσης Λαϊκής Δημοκρατίας της Κίνας (ΕΕ L 325 της 5.12.2013, σ. 1).

(4) Εκτελεστικός κανονισμός (ΕΕ) αριθ. 1239/2013 του Συμβουλίου, της 2ας Δεκεμβρίου 2013, για την επιβολή οριστικού αντισταθμιστικού δασμού σχετικά με τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψέλες) καταγωγής ή προέλευσης Λαϊκής Δημοκρατίας της Κίνας (ΕΕ L 325 της 5.12.2013, σ. 66).

(5) Απόφαση 2013/423/ΕΕ της Επιτροπής, της 2ας Αυγούστου 2013, για την αποδοχή ανάληψης υποχρέωσης που προτάθηκε στο πλαίσιο της διαδικασίας αντιντάμπινγκ όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψέλες και πλακίδια) καταγωγής ή προέλευσης Λαϊκής Δημοκρατίας της Κίνας (ΕΕ L 209 της 3.8.2013, σ. 26).

(6) Εκτελεστική απόφαση 2013/707/ΕΕ της Επιτροπής, της 4ης Δεκεμβρίου 2013, για τη βεβαίωση της αποδοχής ανάληψης υποχρέωσης που προτάθηκε στο πλαίσιο των διαδικασιών αντιντάμπινγκ και κατά των επιδοτήσεων όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας κατά την περίοδο εφαρμογής των οριστικών μέτρων (ΕΕ L 325 της 5.12.2013, σ. 214).

(7) Εκτελεστική απόφαση 2014/657/ΕΕ της Επιτροπής, της 10ης Σεπτεμβρίου 2014, για την αποδοχή πρότασης που υποβλήθηκε από ομάδα παραγωγών-εξαγωγέων από κοινού με το Εμπορικό Επιμελητήριο της Κίνας για τις Εισαγωγές και Εξαγωγές Μηχανημάτων και Ηλεκτρονικών Προϊόντων για αποσαφηνίσεις σχετικά με την εφαρμογή της ανάληψης υποχρέωσης που αναφέρεται στην εκτελεστική απόφαση 2013/707/ΕΕ (ΕΕ L 270 της 11.9.2014, σ. 6).

(8) Έγγραφο που φέρει την ένδειξη «Limited» («Περιορισμένης διανομής») είναι απόρρητο, βάσει του άρθρου 19 του κανονισμού (ΕΚ) αριθ. 1225/2009 του Συμβουλίου (ΕΕ L 343 της 22.12.2009, σ. 51) και του άρθρου 6 της συμφωνίας του ΠΟΕ σχετικά με την εφαρμογή του άρθρου VI της GATT 1994 (συμφωνία αντιντάμπινγκ). Το έγγραφο αυτό επίσης προστατεύεται βάσει του άρθρου 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (ΕΕ L 145 της 31.5.2001, σ. 43).

(9) ΕΕ L 8 της 12.1.2001, σ. 1.